ראשיכל החדשותכלכלה"בני ערובה של בוחני הנהיגה"
"בני ערובה של בוחני הנהיגה"
הבוחנים פתחו בשביתה פראית כנגד החלטת משרד התחבורה לבצע רפורמה במערך מבחני הנהיגה המעשיים, אומרים במשרד התחבורה.
מחר (א') צפוי להתקיים דיון בבית הדין האזורי לעבודה בירושלים בבקשת משרד התחבורה להוציא צו מניעה נגד השבתת מערך מבחני הנהיגה המעשיים.
"חבל שההסתדרות נותנת יד לשביתה שגורמת נזקים וסבל מתמשך לצעירים רבים העומדים בפני גיוס לצה"ל, וכן לציבור המורים ותלמידי הנהיגה, המבקשים לממש את זכותם להוציא רישיון נהיגה", אומרים במשרד התחבורה.
"בוחני הנהיגה מחזיקים, בחסות ההסתדרות, במאות אלפי צעירים וחיילי צה"ל כבני ערובה רק כדי לשמור על המונופול. הבוחנים פתחו בשביתה פראית כנגד החלטת משרד התחבורה לבצע רפורמה במערך מבחני הנהיגה המעשיים. מדובר ברפורמה שנועדה לשפר את השירות בצורה משמעותית, ולקצר את זמני ההמתנה למבחנים באופן דרסטי.
הבוחנים מנסים למנוע את שיפור השירות בדרך שתאפשר את קיצור מועדי המבחנים ל-3 ימים והגברת הפיקוח על בוחני הנהיגה באמצעות מערך מצולם וטכנולוגי".
מנגד, מציגים בהסתדרות מכתב מנכ"ל עמותת אור ירוק, שמואל אבואב, לנשיא בית הדין האזורי לעבודה בירושלים, אייל אברהמי. "שינוי דרמטי שכזה, שיש עימו חשש לפגיעה בכשירות הנהגים המקבלים רישיון נהיגה, מצריך דיון מקצועי וציבורי רחב", כתב אבואב.
אבואב כתב כי "הפרטת אחריות זו והעברתה לידי ידיים פרטיות, יכולה לפגוע ברמת הכשירות של הנהגים בשל הוספת תמריצים ושיקולים כלכליים".